CELEX: 32020D2183
Language: lt
Date: 2020-12-21 00:00:00
Title: Komisijos įgyvendinimo sprendimas (ES) 2020/2183 2020 m. gruodžio 21 d. dėl tam tikrų apsaugos priemonių, susijusių su ataskaitomis dėl audinių, kitų Mustelidae šeimos gyvūnų ir usūrinių šunų užkrėtimo SARS-CoV-2 viruso sukelta infekcija (pranešta dokumentu Nr. C(2020) 9531) (Tekstas svarbus EEE)

2020 12 22   
               
               
                  LT
               
               
                  Europos Sąjungos oficialusis leidinys
               
               
                  L 433/76
               
            
         KOMISIJOS ĮGYVENDINIMO SPRENDIMAS (ES) 2020/2183
         2020 m. gruodžio 21 d.
         dėl tam tikrų apsaugos priemonių, susijusių su ataskaitomis dėl audinių, kitų Mustelidae šeimos gyvūnų ir usūrinių šunų užkrėtimo SARS-CoV-2 viruso sukelta infekcija
         
            
               (pranešta dokumentu Nr. C(2020) 9531)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
         atsižvelgdama į 1990 m. birželio 26 d. Tarybos direktyvą 90/425/EEB dėl Sąjungos vidaus prekyboje tam tikrais gyvūnais ir produktais taikomų veterinarinių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
         kadangi:
         
                     (1)
                  
                  
                     2020 m. pranešta apie audinių užkrėtimo SARS-CoV-2 viruso sukelta infekcija atvejus ir nustatyta, kad žmogus gali užkrėsti audines ir užsikrėsti nuo jų. Pranešta apie audinių užkrėtimo SARS-CoV-2 viruso sukelta infekcija atvejus tam tikrose valstybėse narėse ir trečiosiose šalyse. Be to, viena valstybė narė pranešė apie su audinėmis susijusiais SARS-CoV-2 viruso variantais užkrėstų žmonių susirgimo COVID-19 atvejus; Ligų prevencijos ir kontrolės centrų 2020 m. gruodžio mėn. tyrimai rodo, kad usūriniai šunys (Nyctereutes procyonoides) taip pat yra imlūs SARS-CoV-2 virusui.
                  
               
                     (2)
                  
                  
                     2020 m. lapkričio 12 d. Europos ligų prevencijos ir kontrolės centras (ECDC) paskelbė greitąjį naujų su audinėmis susijusių aptiktų SARS-CoV-2 viruso variantų keliamos rizikos vertinimą;
                  
               
                     (3)
                  
                  
                     ECDC greitajame rizikos vertinime padaryta išvada, kad bendras rizikos žmonių sveikatai, kurią kelia su audinėmis susiję SARS-CoV-2 viruso variantai, lygis gali būti nuo žemo plačiajai visuomenei iki labai aukšto mediciniškai pažeidžiamiems asmenims, patiriantiems profesinę ekspoziciją. Greitasis rizikos vertinimas taip pat parodė, kad reikia atlikti tolesnius tyrimus siekiant įvertinti, ar su audinėmis susiję SARS-CoV-2 viruso variantai gali turėti kokį nors poveikį pakartotinio užsikrėtimo rizikai, mažinti vakcinos veiksmingumą ar gydymo naudą;
                  
               
                     (4)
                  
                  
                     2020 m. lapkričio 12 d. Pasaulinė gyvūnų sveikatos organizacija (OIE) paskelbė pareiškimą dėl COVID-19 ir audinių, kuriame nurodoma, kad neatsparių gyvūnų, pavyzdžiui, audinių, rizika tapti SARS-CoV-2 viruso rezervuaru kelia susirūpinimą visame pasaulyje, nes bet koks išplitimas tarp žmonių gali turėti pasekmių visuomenės sveikatai;
                  
               
                     (5)
                  
                  
                     laikoma, kad usūriniai šunys yra imlūs SARS-CoV-2 viruso sukeltai infekcijai, ir OIE paragino šalis stebėti neatsparius gyvūnus, pavyzdžiui, audines ir usūrinius šunis, dėl SARS-CoV-2 viruso sukeltos infekcijos, priimdama „Vienos sveikatos“ koncepciją;
                  
               
                     (6)
                  
                  
                     pagal Europos Parlamento ir Tarybos direktyvą 2003/99/EB (3) valstybės narės turi užtikrinti, kad būtų renkami duomenys apie zoonozių ir zoonozių sukėlėjų pasireiškimą;
                  
               
                     (7)
                  
                  
                     pagal Direktyvos 90/425/EEB 10 straipsnio 1 dalį kiekviena valstybė narė turi nedelsdama pranešti kitoms valstybėms narėms ir Komisijai apie jos teritorijoje kilusius zoonozių, ligų protrūkius ar kitas priežastis, kurios gali kelti didelį pavojų gyvūnams arba žmonių sveikatai;
                  
               
                     (8)
                  
                  
                     pagal Direktyvos 89/662/EEB 9 straipsnio 1 dalį kiekviena valstybė narė turi nedelsdama pranešti kitoms valstybėms narėms ir Komisijai apie jos teritorijoje įvykusius zoonozių, ligų protrūkius ar kitas priežastis, kurios gali kelti didelį pavojų gyvūnams arba žmonių sveikatai;
                  
               
                     (9)
                  
                  
                     be tų neatidėliotinų pranešimų reikalavimų, kad būtų galima atlikti rizikos vertinimą pagal „Vienos sveikatos“ koncepciją ir informuoti bei nustatyti galimas rizikos valdymo galimybes, susijusias su rizika, kylančia dėl su audinėmis susijusių SARS-CoV-2 viruso variantų paplitimo Mustelidae šeimos gyvūnų ir usūrinių šunų populiacijose, būtina sukurti veiksmingą, suderintą ataskaitų teikimo sistemą, leidžiančią nedelsiant keistis visa svarbia informacija;
                  
               
                     (10)
                  
                  
                     atsižvelgiant į tai, kad reikia skubiai įvertinti riziką, kurią kelia epizootinė padėtis Sąjungoje, susijusi su SARS-CoV-2 viruso paplitimu audinių, kitų Mustelidae šeimos gyvūnų ir usūrinių šunų populiacijose, valstybės narės turėtų Komisijai teikti reguliarias ataskaitas dėl šios infekcijos pasireiškimo ūkiuose laikomų ar laukinių Mustelidae šeimos gyvūnų ir usūrinių šunų populiacijose. Siekdama užtikrinti tinkamą informavimą apie riziką Sąjungoje, Komisija su valstybėmis narėmis turi dalytis surinktos informacijos santrauka. Yra tikslinga ataskaitos pavyzdį nustatyti šiame sprendime struktūrinant duomenis pagal protrūkius ir imlias SARS-CoV-2 virusui gyvūnų rūšis. Sprendimas turėtų įsigalioti kuo greičiau pagal teisinę sistemą, nustatytą Direktyva 90/425/EEB ir Direktyva 89/662/EEB. Duomenys turi būti renkami ir teikiami laikantis Europos Parlamento ir Tarybos reglamento (ES) 2016/679 (4);
                  
               
                     (11)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Valstybės narės per tris dienas nuo pirmojo patvirtinimo savo teritorijoje apie audinių, kitų Mustelidae šeimos gyvūnų ir usūrinių šunų (Nyctereutes procyonoides) užkrėtimą SARS-CoV-2 virusu pateikia Komisijai ataskaitą.
            
            
               2.   Jei po pirmo 1 dalyje nurodyto patvirtinimo atsiranda naujų 1 dalyje nurodytų gyvūnų užkrėtimo SARS-CoV-2 virusu atvejų arba jų protrūkių, valstybės narės kas savaitę pateikia tolesnių veiksmų ataskaitą. Valstybės narės taip pat pateikia tolesnių veiksmų ataskaitą, kai pateikiama aktuali naujausia informacija apie ligos epidemiologiją ir jos zoonotinius padarinius.
            
            
               3.   1 ir 2 dalyse nurodytose ataskaitose apie kiekvieną infekcijos atvejį ar protrūkį pateikiama šio sprendimo priede nurodyta informacija.
            
            
               4.   1 ir 2 dalyse nurodytos ataskaitos perduodamos elektronine forma, kurią nustato Komisija Augalų, gyvūnų, maisto ir pašarų nuolatiniame komitete.
            
         
         
            2 straipsnis
            
               1.   Komisija informuoja valstybes nares Augalų, gyvūnų, maisto ir pašarų nuolatiniame komitete apie valstybių narių pagal 1 straipsnį pateiktas ataskaitas.
            
            
               2.   Komisija savo interneto svetainėje tik kaip informaciją skelbia atnaujintą valstybių narių pagal 1 straipsnį pateiktose ataskaitose pateiktos informacijos santrauką.
            
         
         
            3 straipsnis
            Šis sprendimas taikomas iki 2021 m. balandžio 20 d.
         
         
            4 straipsnis
            Šis sprendimas skirtas valstybėms narėms.
         
         
            Priimta Briuselyje 2020 m. gruodžio 21 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 395, 1989 12 30, p. 13.
         
            (2)  OL L 224, 1990 8 18, p. 29.
         
            (3)  2003 m. lapkričio 17 d. Europos Parlamento ir Tarybos direktyva 2003/99/EB dėl zoonozių ir zoonozių sukėlėjų monitoringo, iš dalies keičianti Tarybos sprendimą 90/424/EEB ir panaikinanti Tarybos direktyvą 92/117/EEB (OL L 325, 2003 12 12, p. 31).
         
            (4)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (OL L 119, 2016 5 4, p. 1).
      
      
         
            PRIEDAS
            Informacija, kuri turi būti pateikta 1 straipsnyje nurodytose ataskaitose dėl SARS-CoV-2 infekcijos atvejų audinių, kitų Mustelidae šeimos gyvūnų ir usūrinių šunų populiacijose
            
               1.   
               
                  Ataskaitos data.
               
            
            
               2.   
               
                  Valstybė narė.
               
            
            
               3.   
               
                  Ataskaitos tipas (pirmoji patvirtinimo ataskaita / savaitinė tolesnių veiksmų ataskaita).
               
            
            
               4.   
               
                  Į ataskaitą įtrauktas bendras protrūkių / atvejų skaičius valstybėje narėje.
               
            
            
               5.   
               Dėl kiekvieno protrūkio / atvejo pateikite šią informaciją:
               
                           a)
                        
                        
                           kiekvieno protrūkio / atvejo valstybėje narėje serijos numeris;
                        
                     
                           b)
                        
                        
                           ūkio arba kitos vietos, kurioje gyvūnai buvo laikomi ar gyveno, regionas ir apytikslė geografinė padėtis;
                        
                     
                           c)
                        
                        
                           įtarimo data;
                        
                     
                           d)
                        
                        
                           patvirtinimo data;
                        
                     
                           e)
                        
                        
                           diagnostikos metodas (-ai);
                        
                     
                           f)
                        
                        
                           viruso patekimo į ūkį ar vietą nustatymo data;
                        
                     
                           g)
                        
                        
                           galimas viruso šaltinis;
                        
                     
                           h)
                        
                        
                           kontrolės priemonės, kurių imtasi (išsami informacija (1));
                        
                     
                           i)
                        
                        
                           ligai imlių gyvūnų skaičius ūkyje arba vietoje (pagal imlias ligai rūšis);
                        
                     
                           j)
                        
                        
                           klinikiniu požiūriu ar subkliniškai paveiktų gyvūnų skaičius ūkyje arba vietoje (pagal imlias ligai rūšis; jeigu nėra tikslaus skaičiaus, pateikite įvertį);
                        
                     
                           k)
                        
                        
                           sergamumas: klinikiniu požiūriu paveiktų (ligai imlių rūšių) gyvūnų, kurių ligos požymiai panašūs į COVID-19, skaičius ūkyje arba vietoje, palyginti su ligai imlių gyvūnų skaičiumi, pateikiant klinikinių požymių santrauką (jei tikslių duomenų nėra, pateikite įvertį);
                        
                     
                           l)
                        
                        
                           gaištamumas: ūkyje arba vietoje nugaišusių (ligai imlių rūšių) gyvūnų skaičius (jei tikslių duomenų nėra, pateikite įvertį).
                        
                     
            
               6.   
               
                  Molekulinės epidemiologijos duomenys, reikšmingos mutacijos.
               
            
            
               7.   
               
                  Aktualūs duomenys apie žmonių susirgimų atvejus valstybėje narėje, tiesiogiai susijusius su 1 straipsnio 1 ir 2 dalyse nurodytais gyvūnų susirgimų protrūkiais ir (arba) atvejais.
               
            
            
               8.   
               
                  Kita susijusi informacija.
               
            
            
               (1)  Judėjimo kontrolė šalies viduje; priežiūra karantino ar apsaugos zonoje; atsekamumas; karantinas; oficialus skerdenų, šalutinių produktų ir atliekų šalinimas; likvidavimas; gamtinių rezervuarų kontrolė; skirstymas į zonas, dezinfekcija; leidžiama vakcinacija (jei yra vakcina); paveiktų gyvūnų negydymas ir kitos tinkamos priemonės.